**Ruoštis ateities karjerai mokiniams padės dirbtinis intelektas**

**Lietuvos neformaliojo švietimo agentūra (LINEŠA) spalį pradeda testuoti dirbtinio intelekto (DI) technologija grįstą MUKIS darbo pokalbių simuliacijos įrankį. Naudodamiesi juo, mokiniai simuliuos realius darbo pokalbius ir šitaip stiprins savo pasirengimą būsimai karjerai.**

„LINEŠA nuolat ieško naujų, inovatyvių būdų, kaip ruošti mokinius ateities karjerai. Pastebime, kad karjeros paslaugos mokyklose nėra individualizuotos, karjeros specialistai skundžiasi, jog trūksta nemokamų skaitmeninių darbo ir profesijų pasaulio pažinimo įrankių, tinkamų darbui su mokiniais. Todėl kilo mintis į mūsų vystomą ugdymo karjerai platformą MUKIS įdiegti darbo pokalbio simuliacijos įrankį, skirtą 9–12 klasių moksleiviams, kuris padėtų jauniems žmonėms planuoti savo karjerą, imituojant darbo paieškos procesą ir greitai gaunant grįžtamąjį ryšį iš savo mokyklos karjeros specialisto“, – pasakoja Ina Griazina, LINEŠA Ugdymo karjerai skyriaus vedėja.

Darbo pokalbių simuliacijos įrankis skirtas padėti mokiniams suprasti, kas yra darbo pokalbis, kaip reikia jam pasiruošti, kokia darbo pokalbio struktūra, kaip reikia jį pradėti ir užbaigti, kaip atlikti savirefleksiją jam pasibaigus.

DI technologija grįstą darbo pokalbių simuliacijos įrankį į MUKIS platformą įdiegė konkursą laimėjusi UAB „Dizaino kryptis“.

Projektą „Darbo pokalbio simuliacijos įrankio testavimas“ LINEŠA vykdo pagal sutartį su VšĮ Inovacijų agentūra.

Projektui įgyvendinti skirta 18 150 Eur subsidija pagal Inovacijų agentūros įgyvendinamą priemonę „Viešojo sektoriaus subjektų skatinimas diegti „GovTech“ sprendimus“. Projekto trukmė: 2024 m. gegužės 29 d. – gruodžio 31 d.

**Kviečia registruotis testavimui**

„Spalio 10 d. – lapkričio 8 d. karjeros specialistus kartu su savo 9–12 kl. mokiniais kviečiame išbandyti dirbtinio intelekto technologija grįstą MUKIS darbo pokalbių simuliacijos įrankį“, – sako LINEŠA atstovė.

Registruotis testavimams karjeros specialistai gali [www.mukis.lt.](https://mukis.lt/)

Planuojama, kad testavime dalyvaus 50 karjeros specialistų ir 200 mokinių.

Pasak I. Griazinos, testavimas vyks keliais etapais.

Spalio 10–21 d. įrankį testuos ir atsiliepimus teiks karjeros specialistai.

Spalio 21 d. – lapkričio 8 d. įrankį testuos ir atsiliepimus teiks testavime dalyvaujantys 9–12 kl. mokiniai.

„Naujo tipo užduotys – 10 pokalbio dėl darbo ar studijų simuliacijų – padės mokiniams suprasti, kaip vyksta pokalbiai su potencialiais darbdaviais ir kaip reikia jiems pasiruošti”, – dėsto LINEŠA atstovė.

„Testavimo metu stebėsime, kiek mokinių susidomėjo įrankiu, kaip jie įvertino darbo pokalbio simuliacijas, ar išbandė visas, ar tik keletą, kodėl? Testavimo rezultatai turėtų atskleisti, ar su projektu sieti lūkesčiai pasiteisino, ar mokiniai ir toliau naudotų sukurtas simuliacijas ruošdamiesi susitikimams su potencialiais darbdaviais“, – aiškina I. Griazina.

**Kas toliau**

Baigti darbo pokalbių simuliacijos DI įrankio testavimą planuojama iki š.m. lapkričio 8 d., o iki lapkričio pabaigos ketinama parengti testavimo išvadas, ar įrankis pasiteisino ir mokiniai jį vertina palankiai.

„Jei įrankis pasiteisins, LINEŠA ieškos papildomo finansavimo, kad juo galėtų naudotis visi mūsų šalies mokiniai, norintys praktikuotis dalyvauti darbo pokalbiuose“, – sako I. Griazina.

Jos duomenimis, šiuo metu Lietuvos rinkoje yra keli privatūs skaitmeniniai karjeros planavimo įrankiai, skirti vyresnių klasių mokiniams, tačiau valstybės lygmeniu tokių įrankių nėra.

Darbo pokalbių simuliacijos įrankis gali būti pritaikomas ir suaugusiųjų švietimo platformose, bendrojo ir aukštojo mokslo ugdymo įstaigose.

„Sprendimas aktualus visoms Lietuvos bendrojo ugdymo mokykloms, profesinio mokymo įstaigoms, visiems 9–12 kl. mokiniams, kurių Lietuvoje yra daugiau kaip 100 000, bei mokinių tėvams“, – mano I. Griazina.

***Apie MUKIS:***

*MUKIS platformoje užsiregistravę karjeros specialistai, mokiniai ir jų tėvai (globėjai, rūpintojai) gali gauti įvairiapusę pagalbą ir konsultacijas karjeros klausimais, susipažinti su šalies profesinio orientavimo sistema, aktualiomis šios srities naujienomis.*

*Žaismingas ir interaktyvus sistemos vedlys – lapiukas Mukis – kviečia mokinius kartu tyrinėti skaitmeninį Karjeros vadovo turinį. Lapiukas Mukis padeda mokiniams geriau pažinti save, suprasti savo stipriąsias ir silpnąsias puses bei poreikius, padrąsina žengiant karjeros keliu.*

*Per metus MUKIS sistemoje apsilankė daugiau kaip 70 000 vartotojų.*

*Lietuvos neformaliojo švietimo agentūros (LINEŠA) projektas, kurio metu sukurta Mokinių ugdymo karjerai informacinė sistema (MUKIS), konkurse „Europos burės 2024“ apdovanotas kaip vienas geriausių ES fondų lėšomis Lietuvoje įgyvendintų projektų.*

***Daugiau informacijos:*** [***www.mukis.lt***](http://www.mukis.lt)***,*** [***www.linesa.lt***](http://www.linesa.lt)

**Papildomos informacijos teirautis:**

Tatjana Švec

Lietuvos neformaliojo švietimo agentūra

Rinkodaros ir komunikacijos skyriaus vedėja

+370 602 90133

tatjana.svec@linesa.lt